ইন্টারন্যাশনাল ডেস্কঃ সিরিয়ার একপ্রান্তে হিজবুল্লাহ ও আসাদ বাহিনীকে সঙ্গে নিয়ে ইসলামিক স্টেট তথা আইএস জঙ্গিদের কোণঠাসা করে ফেলেছে রাশিয়া। অন্যপ্রান্তে আরব ও কুর্দি জোটের সেনাদের নিয়ে আইএসকে বড় চ্যালেঞ্জের মুখে দাঁড় করিয়ে দিয়েছে আমেরিকা। মার্কিনিদের সহায়তায় জোট সেনারা ঘিরে ফেলেছে আইএস ঘাঁটি ‘ম্যানবিজ’ শহর। আগামী কয়েকদিনের মধ্যে ‘ম্যানবিজ’ দখল করে ফেলতে পারে তারা। ফলে আরও সঙ্কটের মুখে পড়বে বিশ্বব্যাপী সন্ত্রাসবাদী এই সংগঠনটি। আকাশ পথে মার্কিন যুদ্ধবিমানের হামলা গুঁড়িয়ে দিচ্ছে আইএসের ঘাঁটি, অস্ত্রাগার, সেনা ও পরিবহণ ব্যবস্থা। গ্রাউন্ড লেভেলে ধীরে ধীরে চারপাশ থেকে এগিয়ে শহর ঘিরে ফেলছে সশস্ত্র যোদ্ধারা।